Ο **Ματθαίος Β΄ Ορσίνι** ήταν Παλατινός Κόμης Κεφαλληνίας και Ζακύνθου 1238-1259.

Καταγωγή
--------

Ο Μάιος ή Ματθαίος Β΄ Ορσίνι ήταν γιός του Ματθαίου Α΄Ορσίνη. Όπως συνηθιζόταν την εποχή εκείνη ο γιός ενός Κυρίαρχου λάβαινε το όνομα του πατέρα του εν όσο αυτός ζούσε. Η συνωνυμία όμως αυτή αφ’ ενός και η έλλειψη διασταυρωμένων πληροφοριών από την εποχή εκείνη αφ’ ετέρου, έχει προκαλέσει σύγχυση και διαφωνίες γύρω από το πρόσωπο αυτό. Αναφέρεται και ως ένας ανώνυμος διάδοχος του Ματθαίου Α΄. Στη βιβλιογραφία σε κάποιες περιπτώσεις περιγράφεται ένας Ματθαίος Ορσίνι ως Παλατινός Κόμης από το 1195 έως 1259.

Σχέση με το Δεσποτάτο της Ηπείρου
---------------------------------

Ο Ματθαίος Β΄διαδέχθηκε τον ομώνυμο πατέρα του Ματθαίο Α΄ στην Παλατινή Κομητεία Κεφαλληνίας και Ζακύνθου το 1238, και ήταν υποτελής του Πρίγκιπα της Αχαϊας. Για να εξασφαλίσει σχέσεις καλής γειτονίας και με το Δεσποτάτο της Ηπείρου, έλαβε για σύζυγό του την Άννα Κομνηνή αδελφή του Δεσπότη Θεόδωρου Αγγέλου Κομνηνού, ενώ σύμφωνα με άλλη πηγή, σύζυγός του έγινε ή Θεοδώρα, θυγατέρα του Δεσπότη Μιχαήλ Α’ Κομνηνού Δούκα Αγγέλου.

Συμμετοχή στην λύση της πολιορκίας της Κωνσταντινούπολης
--------------------------------------------------------

Στην προσπάθεια να εκδίωξη τους Λατίνους από την Πόλη, ο Ιωάννης Γ´ Δούκας Βατάτζης πολιόρκησε την Κωνσταντινούπολη με την βοήθεια του Τσάρου των Βουλγάρων Ιβάν Ασέν Β΄. Εκείνη την περίοδο Λατίνος αυτοκράτορας ήταν ο ανήλικος Βαλδουίνος Β΄ υπό την κηδεμονία του Ιωάννη του Μπριέν ο οποίος μπροστά στον κίνδυνο της ανακατάληψης της Πόλης από τους Βυζαντινούς ζήτησε την βοήθεια του Γοδεφρείδου Β΄ Βιλλεαρδουίνου.
Ο Πρίγκιπας της Αχαΐας συνοδευόμενος από τους υποτελείς του ηγεμόνες, έσπευσε με στόλο σε βοήθεια του Λατίνου αυτοκράτορα το 1239. Για την συμμετοχή του ο Ματθαίος ανταμείφθηκε με δωρεές και τιμάρια.

Συμμετοχή στην πολιορκία της Μονεμβασιάς
----------------------------------------

Όταν ο Γουλιέλμος Β΄ Βιλλεαρδουίνος αποφάσισε να κατακτήσει το τελευταίο οχυρό των Βυζαντινών στην Πελοπόννησο, την Μονεμβασιά, εκάλεσε το 1248 τούς υποτελείς Ηγεμόνες του Πριγκιπάτου της Αχαΐας να τον βοηθήσουν στην πολιορκία. Ο Ματθαίος σαν υποτελής και ομότιμος του ηγεμόνα του Πριγκιπάτου συμμετείχε στην πολιορκία η οποία διήρκεσε τρία περίπου χρόνια και κατέληξε στην παράδοση της Μονεμβασιάς.

Οικογένεια
----------

Ο Ματθαίος Β΄και η σύζυγός του Άννα (ή Θεοδώρα) Αγγελίνα απέκτησαν 4 παιδιά:

1. Μία θυγατέρα η οποία παντρεύτηκε τον GUILLAUME DE MERY

2. Τον Ριχάρδο, Παλατινό Κόμη Κεφαλονιάς και Ζακύνθου 1259 – 1303

3. Τον Θεόδωρο ο οποίος έγινε Πατριάρχης Αντιοχείας ως Θεοδόσιος.

4. Δεύτερη θυγατέρα η οποία παντρεύτηκε τον BAUDOUIN D'AINE.

Ο Ματθαίος πέθανε το 1259 και τον διαδέχθηκε ο γιος του Ριχάρδος.

Παραπομπές
----------

1. ↑  Foundation for Medieval Genealogy. Profile of MAIO [II] ORSINI.
2. ↑  «Χρονογραφία της Ηπείρου»,Παναγιώτης Αραβαντινός, Αθήνα 1856, σελ. 111. Σημ. 1
3. ↑  "Ιστορικά απομνημονεύματα της νήσου Ζακύνθου", Τόμος Β΄, Π. Χιώτης, Κέρκυρα 1858, σελ. 129.
4. ↑  «Ιστορία της Ζακύνθου»,Λεωνίδας Χ. Ζώης, Αθήνα 1955, σελ. 93.
5. ↑  «Ιστορία της Ζακύνθου»,Λεωνίδας Χ. Ζώης, Αθήνα 1955, σελ. 93.
6. ↑  "Ιστορικά απομνημονεύματα της νήσου Ζακύνθου", Τόμος Β΄, Π. Χιώτης, Κέρκυρα 1858, σελ. 131.
7. ↑  «Ιστορία της Επτανήσου», Π. Χιώτης, σελ.21.
8. ↑  "Ιστορικά απομνημονεύματα της νήσου Ζακύνθου", Τόμος Β΄, Π. Χιώτης, Κέρκυρα 1858, σελ. 132.
9. ↑  "Η Φραγκοκρατία εν Ελλάδι" Ουίλλιαμ Μίλλερ. Μετάφραση Σπυρ. Λάμπρου.σελ.144-145.
10. ↑  Foundation for Medieval Genealogy. Profile of MAIO [II] ORSINI.

Βιβλιογραφία
------------

* Foundation for Medieval Genealogy,  Chapter 8. KEFALONIA, part A. COUNTS of KEFALONIA (ORSINI)
* Παναγιώτης Χιώτης, «Ιστορία της Επτανήσου», Κέρκυρα 1863
* Λεωνίδας Χ. Ζώης. ΙΣΤΟΡΙΑ ΤΗΣ ΖΑΚΥΝΘΟΥ. Αθήνα 1955
* William Miller (Μετάφραση Σπυρ. Λάμπρου), *Ιστορία της Φραγκοκρατίας εν Ελλάδι*, τόμ. Β΄
* Παναγιώτης Χιώτης, "Ιστορικά απομνημονεύματα της νήσου Ζακύνθου", Τόμος Β΄, Κέρκυρα 1858
* Παναγιώτης Αραβαντινός."Χρονογραφία της Ηπείρου", Τόμος Α΄, Αθήνα 1856

|  |
| --- |
| Ματθαίος Β΄ Ορσίνι **Οικογένεια Ορσίνι**  **Θάνατος:** 1259 |
| Βασιλικοί τίτλοι |
| ΠροκάτοχοςΜατθαίος Α΄ Ορσίνι | **Παλατινός κόμης της Κεφαλλονιάς και της Ζακύνθου**1238 - 1259 | ΔιάδοχοςΡιχάρδος Α΄ Ορσίνι |